**Informatīvais ziņojums par** **Eiropas Parlamenta un Eiropas Padomes regulu (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai, kontaktpunkta ieviešanu Latvijas Republikā**

1. **Ievads**

Eiropas Parlamenta un Eiropas Padomes regula (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai (turpmāk – Regula), stājās spēkā 2019. gada 10. aprīlī. Savukārt piemērojama tā būs no 2020.gada 1.oktobra.

Ar Regulu tiek ieviests vienots tiesiskais regulējums ar mērķi novērst apdraudējumu drošībai un sabiedriskajai kārtībai, ko var radīt ārvalstu tiešie ieguldījumi. Lai sasniegtu minēto mērķi, dalībvalstīm paredzēts veikt ārvalstu tiešo ieguldījumu izvērtēšanu Eiropas Savienībā, stiprinot Eiropas Savienības mēroga saziņu un sadarbību attiecībā uz tādu ārvalstu tiešo ieguldījumu izvērtēšanu, kas varētu ietekmēt drošību un sabiedrisko kārtību, paredzot savstarpējās sadarbības mehānisma starp dalībvalstīm un Eiropas Komisiju (turpmāk – Komisija) jeb kontaktpunkta izveidi katrā dalībvalstī un Komisijā, informācijas par ārvalstu tiešo ieguldījumu katrā dalībvalstī apkopošanai un savstarpējai apmaiņai.

Regula saglabā katras dalībvalsts ārvalstu tiešo ieguldījumu pārbaudes mehānismu valstiskajā līmenī saskaņā ar katras valsts tiesisko regulējumu, ievērojot katras valsts intereses un specifiku. Dalībvalstīm netiek uzlikts par pienākumu izveidot vai papildināt jau esošos ārvalstu tiešo ieguldījumu izvērtēšanas mehānismus, tā kā atbilstoši Līguma par Eiropas Savienības darbību 65.panta 1.punkta b) apakšpunktam katras dalībvalsts ekskluzīvā kompetencē ir izvērtēt, vai ir pamats atkāpties no kapitāla brīvas aprites. Līdz ar to lēmums par ārvalstu tiešo ieguldījumu izvērtēšanas mehānisma izveidi vai konkrētu ārvalstu tiešo ieguldījumu izvērtēšanu paliek vienīgi katras attiecīgās dalībvalsts kompetencē.

**II. Regulā paredzētais savstarpējās sadarbības mehānisms**

Katrai dalībvalstij un Komisijai jāizveido kontaktpunkts, informācijas par ārvalstu tiešajiem ieguldījumiem apkopošanas un apmaiņas nolūkos, tādējādi ne tikai apkopojot dalībvalstu pieredzi ārvalstu tiešo ieguldījumu izvērtēšanas mehānismu piemērošanā, bet arī veidojot ārvalstu tiešo ieguldījumu izvērtēšanas paraugpraksi.

Tāpat ir paredzēta rīcība turpmāk minētajos gadījumos:

1. katru gadu līdz 31.martam dalībvalstīm jāiesniedz Komisijai gada ziņojums, kurā ir iekļauta informācija par iepriekšējo gadu un kurā informācija ir apkopota par dalībvalsts teritorijā veiktajiem ārvalstu tiešajiem ieguldījumiem, pamatojoties uz tai pieejamo informāciju, kā arī informācija apkopotā veidā par pieprasījumiem, kas saņemti no citām dalībvalstīm, un informācija apkopotā veidā par attiecīgās dalībvalsts izvērtēšanas mehānisma piemērošanu;
2. pirmreizēji līdz 2023.gadam un pēc tam ik pēc pieciem gadiem dalībvalstīm jāiesaistītās un vajadzības gadījumā jāsniedz Komisijai papildu informāciju, kas nepieciešama ziņojuma par Regulas darbību un efektivitāti izvērtēšanu sniegšanai Eiropas Parlamentam un Padomei;
3. tiklīdz iespējams, jāsniedz Komisijai un citām dalībvalstīm informācija par visiem ārvalstu tiešajiem ieguldījumiem to teritorijā, kas tiek pakļauti izvērtēšanai. Attiecīgi no paziņotās informācijas citai dalībvalstij, ja tā uzskata, ka attiecīgais ārvalstu tiešais ieguldījums varētu ietekmēt tās drošību vai sabiedrisko kārtību, ir tiesīga iesniegt komentārus dalībvalstij, ko vienlaikus nosūta arī Komisijai. Savukārt Komisija, ja tā uzskatīs, ka attiecīgais ārvalstu tiešais ieguldījums, ko izvērtē varētu ietekmēt drošību vai sabiedrisko kārtību vairāk nekā vienā dalībvalstī, neatkarīgi no tā vai kāda no dalībvalstīm komentārus ir sniegusi, vai, ja tās rīcībā būs informācija, kas attiecas uz minētajiem ārvalstu tiešajiem ieguldījumiem, tā varēs sniegt atzinumu, kas adresēts dalībvalstij, kas veic izvērtēšanu;
4. citai dalībvalstij un Komisijai ir tiesības dalībvalstij, kura neizvērtē ārvalsts tiešo ieguldījumu (darījums ir plānots vai jau īstenots) pieprasīt sniegt informāciju par attiecīgo darījumu;
5. citai dalībvalstij un Komisijai ir tiesības dalībvalstij, kura izvērtē ārvalsts tiešo ieguldījumu, pieprasīt sniegt papildu informāciju, kas ir nepieciešama komentāru un/vai atzinuma sniegšanai;
6. tāpat dalībvalsts, kas pamatoti uzskata, ka ārvalstu tiešais ieguldījums tās teritorijā varētu ietekmēt tās drošību vai sabiedrisko kārtību, var pēc savas iniciatīvas lūgt Komisijai sniegt atzinumu vai citām dalībvalstīm – iesniegt komentārus.

Savukārt informācijas apmaiņa starp dalībvalstīm jāizmanto tikai drošības vai sabiedriskās kārtības aizsardzības nolūkos. Tādēļ jebkādi lūgumi sniegt informāciju par ārvalstu tiešajiem ieguldījumiem, kā arī jebkādi komentāri un atzinumi, ir jāpamato. Dalībvalstu lūgumi sniegt informāciju un komentārus, kā arī atbildes vienlaikus nosūtāmas arī Komisijai.

Sadarbības mehānisms attiecībā uz ārvalstu tiešajiem ieguldījumiem, ko neizvērtē, nav piemērojams attiecībā uz tādiem ārvalstu tiešajiem ieguldījumiem, kas īstenoti pirms 2019.gada 10.aprīļa.

Komisija var sniegt atzinumu par ārvalstu tiešiem ieguldījumiem, kas varētu ietekmēt ES interešu projektus un programmas, pamatojoties uz drošības vai sabiedriskās kārtības apsvērumiem. Tādējādi Komisija aizsargā projektus un programmas, kas kalpo ES kopumā un dod nozīmīgu ieguldījumu ekonomikas izaugsmē, nodarbinātībā un konkurētspējā. Minētais attiecas uz projektiem un programmām, kur ir iesaistīts ES finansējums vai kas ir izveidotas ar ES tiesību aktiem par kritisko infrastruktūru, kritiskām tehnoloģijām vai kritiskiem resursiem. Arī dalībvalstis var sniegt komentārus, norādot, vai tā uzskata, ka ārvalstu tiešais ieguldījums varētu ietekmēt ES interešu projektus un programmas.

Sniegtajiem komentāriem un atzinumiem ir rekomendējošs raksturs. Galīgais lēmums par jebkuru ārvalstu tiešo ieguldījumu, ko izvērtē, vai jebkuru pasākumu, ko veic attiecībā uz ārvalstu tiešo ieguldījumu, ko neizvērtē, paliek vienīgi katras tās dalībvalsts atbildībā.

Regulā paredzi atšķirīgi komentāru un atzinumu sniegšanas termiņi attiecībā uz ārvalstu tiešajiem ieguldījumiem, ko izvērtē, vai arī attiecībā uz ārvalstu tiešajiem ieguldījumiem, ko neizvērtē.

Dalībvalstis un Komisija pirms komentāru un atzinumu sniegšanas 15 kalendāro dienu laikā no informācijas saņemšanas par ārvalstu tiešajiem ieguldījumiem, ko izvērtē, paziņo attiecīgajai dalībvalstij par nodomu iesniegt komentārus vai atzinumu, kas ir izskaidrojams ar to, ka attiecīgajai dalībvalstij, kas izvērtē ārvalstu tiešo ieguldījumu, ir noteikti termiņi lēmumu pieņemšanai. Vienlaikus dalībvalstis un Komisija citai dalībvalstij, kas izvērtē ārvalstu tiešo ieguldījumu, var pieprasīt sniegt papildu informāciju. Savukārt gan attiecībā uz ārvalstu tiešajiem ieguldījumiem, ko izvērtē, gan attiecībā uz ārvalstu tiešajiem ieguldījumiem, ko neizvērtē, paredzēts, ka komentāri un atzinums ir sniedzams ne vēlāk kā 35 kalendāro dienu laikā pēc tam, kad ir saņemta informācija, vai arī dalībvalsts ir nosūtījusi paziņojumu Komisijai un citām dalībvalstīm par to, ka tā nevar iegūt Regulas 9.panta 1.punktā minēto informāciju.

Atkāpe no 35 kalendāro dienu termiņa ir pieļaujama, ja dalībvalstis vai Komisija ir lūgusi dalībvalstij, kas izvērtē ārvalstu tiešo ieguldījumu, sniegt papildu informāciju, proti, šādā gadījumā komentāri un atzinums var tikt sniegti 20 kalendāro dienu laikā no dienas, kad saņemta pieprasītā papildu informācija. Tāpat par ārvalstu tiešajiem ieguldījumiem, ko izvērtē paredzēts, ka Komisija pēc tam, kad saņemti citu dalībvalstu komentāri, var sniegt atzinumu ne vēlāk kā piecu kalendāro dienu laikā pēc minēto termiņu beigām. Savukārt attiecībā uz ārvalstu tiešajiem ieguldījumiem, ko neizvērtē (ir plānoti vai jau īstenoti), pēc tam, kad ir saņemti komentāri, Komisijas rīcībā atzinuma sniegšanai ir papildu 15 kalendārās dienas. No minētā izriet, ka termiņi komentāru un atzinuma sniegšanai var arī pārsniegt 35 kalendārās dienas.

Vienlaikus šobrīd nav iespējams prognozēt, cik aktīvi Komisija un dalībvalstis sniegs atzinumus un komentārus.

1. **Sniedzamās informācijas apjoms**

Regulā paredzētas prasības par sniedzamās informācijas apjomu, sniedzot informāciju dalībvalstīm un Komisijai saistībā ar ārvalstu tiešo ieguldījumu, ko attiecīgā dalībvalsts izvērtē.

Informācija, kas sniedzama dalībvalstīm un Komisijai ietver:

1. ārvalstu ieguldītāja un tā uzņēmuma, kurā ārvalstu tiešie ieguldījumi ir plānoti vai jau ir īstenoti, īpašumtiesību struktūru, tostarp informāciju par faktisko ieguldītāju un līdzdalību kapitālā;
2. aptuvenu ārvalstu tiešo ieguldījumu vērtību;
3. ārvalstu ieguldītāja un tā uzņēmuma, kurā ārvalstu tiešie ieguldījumi ir plānoti vai jau ir īstenoti, produktus, pakalpojumus un darījumus;
4. dalībvalstis, kurā ārvalstu ieguldītājs un uzņēmums, kurā ārvalstu tiešie ieguldījumi ir plānoti vai jau īstenoti, veic attiecīgos darījumus;
5. ieguldījuma finansējumu un tā izcelsmi, pamatojoties uz labāko dalībvalstij pieejamo informāciju;
6. datumu, kad ir plānots īstenot ārvalstu tiešos ieguldījumus vai kad tie ir īstenoti.

Dalībvalstīm ir pienākums sniegt citu informāciju Komisijai, kas papildina minēto informāciju. Regulas 9.panta 4.punktā dalībvalstij, kurā ārvalstu tiešie ieguldījumi ir plānoti vai jau īstenoti, noteiktas tiesības pieprasīt, bet ārvalsts ieguldītājam vai uzņēmumam, kurā ārvalstu tiešais ieguldījums ir plānots vai jau īstenots, ir pienākums sniegt Regulā noteikto informācijas apjomu.

Regulas izpratnē pasākumiem, kas veicami, tostarp informācijas apkopošanā, ir jābūt tādiem, kas pēc būtības ir vērsti uz to, lai novērstu ārvalstu tiešo ieguldījumu fikciju, kas ne tikai apdraud, bet var apdraudēt drošību un sabiedrisko kārtību. Līdz ar to dalībvalstīm ir jābūt iespējai iegūt informāciju tādā apmērā, lai vērtējot darījuma potenciālo apdraudējumu nacionālās drošības interesēm, nepieļautu darījuma formālu izvērtēšanu.

1. **Apkopojot minēto, dalībvalstīm paredzēts veikt turpmāk minētos pasākumus:**
2. Ik gadu līdz 31.martam sniegt informāciju Komisijai par ārvalstu tiešajiem ieguldījumiem tās teritorijā, kā arī apkopotu informāciju par saņemtajiem pieteikumiem dalībvalstu ārvalstu tiešo investīciju izvērtēšanas mehānisma ietvaros un apkopotu informāciju par savu ārvalstu tiešo investīciju izvērtēšanas mehānismu piemērošanu.
3. Sniegt informāciju Komisijai un dalībvalstīm par pieteikumu, kas tiek izvērtēts dalībvalsts ārvalstu tiešo investīciju izvērtēšanas mehānisma ietvaros, kā arī nepieciešamības gadījumā sniegt papildu informāciju.
4. Iesaistīties pirmreizēji līdz 2023.gadam un pēc tam ik pēc pieciem gadiem, un pēc nepieciešamības sniegt Komisijai papildu informāciju, kas nepieciešama ziņojuma par ĀTI regulas darbību un efektivitāti izvērtēšanu sniegšanai Eiropas Parlamentam un Padomei.
5. Izveidot kontaktpunktu, lai nodrošinātu informācijas apmaiņu starp dalībvalstīm un Komisiju.
6. **Latvijas Republikā spēkā esošais regulējums**

Latvijā ārvalstu tiešo ieguldījumu mehānisms ir izveidots ar 2017.gada 23.marta grozījumiem Nacionālās drošības likumā, kas stājās spēkā 2017.gada 29.martā. Ar minētajiem grozījumiem Nacionālās drošības likumā ir noteikti ierobežojumi gan darījumiem ar kritisko infrastruktūru, gan darījumiem ar nacionālai drošībai nozīmīgām komercsabiedrībām. Uz Nacionālās drošības likuma deleģējuma pamata Ministru kabinets 2017.gada 3.oktobrī pieņēma noteikumus Nr.606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” (turpmāk – Noteikumi Nr.606). Saskaņā ar minētajiem noteikumiem par atbildīgo institūciju ir noteikta Ekonomikas ministrija.

Nacionālās drošības likuma 39.panta pirmās daļas 4.punktā noteikts, ka komercsabiedrībai, kas atbilst nacionālai drošībai nozīmīgas komercsabiedrības statusam ir pienākums sniegt informāciju Ekonomikas ministrijai par tās dalībniekiem, akcionāriem un personām, kuras izmanto netiešo līdzdalību (balsstiesības), vai par biedriem, kā arī patiesajiem labuma guvējiem – fiziskajām personām, kurām tieši vai netieši ir būtiska līdzdalība šajā komercsabiedrībā.

Informatīvā ziņojuma sagatavošanas brīdī 26 komersanti atbilst Nacionālās drošības likuma 37.pantā noteiktajiem nacionālajai drošībai nozīmīgas komercsabiedrības kritērijiem. Norādāms, ka atsevišķi komersanti vienlaikus atbilst vairākiem Nacionālās drošības likuma 37.pantā noteiktajiem kritērijiem.

|  |  |
| --- | --- |
| Komersantu skaits | Komersantu apraksts |
| SIA “Latvijas Mobilais telefons”, SIA “Tele 2”, SIA “BITE Latvija”, SIA “Tet” | Elektronisko sakaru komersants ar būtisku ietekmi tirgū, kuram noteiktas tarifu regulēšanas un izmaksu aprēķināšanas saistības Elektronisko sakaru likumā paredzētajā kārtībā |
| VSIA “Latvijas Radio”, AS “Radio SWH”, VSIA “Latvijas Televīzija”, SIA “All Media Latvia”, SIA “VIDZEMES TELEVĪZIJA”, AS “TV Latvija”, SIA “4.vara”, Biedrība “Chaula.tv”, SIA “Pirmais Baltijas Kanāls” | Audiāls elektroniskais plašsaziņas līdzeklis, kura programmas aptveršanas zona, izmantojot zemes apraides tehnisko līdzekļus, atbilstoši Nacionālās elektronisko plašsaziņas līdzekļu padomes izsniegtajai apraides atļaujai ir Latvija vai vismaz 60 procenti no tās teritorijas, vai ir audiovizuāls elektroniskais plašsaziņas līdzeklis, kura programmas aptveršanas zona, izmantojot zemes apraides tehniskos līdzekļus, atbilstoši Nacionālās elektronisko plašsaziņas līdzekļu padomes izsniegtajai apraides atļaujai ir Latvija vai vismaz 95 procenti no tās teritorijas. |
| AS “Gaso”, AS “Conexus Baltic Grid” | Komercsabiedrība, kura Latvijas Republikā ir saņēmusi licenci dabasgāzes pārvadei, sadalei, uzglabāšanai vai tai pieder sašķidrinātās dabasgāzes iekārta, kas savienota ar pārvades sistēmu. |
| PAS “Daugavpils Siltumtīkli”, SIA “Fortum Jelgava”, SIA “Jūrmalas siltums”, SIA “LIEPĀJAS ENERĢIJA”, AS “Rēzeknes siltumtīkli”, AS “Valmieras enerģija”, AS “Latvenergo”, AS “Rīgas Siltums”, SIA “Ogres Namsaimnieks”, PSIA “Ventspils siltums” | Elektroenerģijas vai siltumenerģijas ražotājs, kura uzstādītā faktiskā jauda pārsniedz 50 megavatus. |
| AS “RĪGAS SILTUMS”, SIA “LIEPĀJAS ENERĢIJA”, PAS “Daugavpils siltumtīkli” | Siltumenerģijas pārvades un sadales operators, kura pieder siltumtīkli vismaz 100 kilometru garumā. |
| AS “Augstsprieguma tīkls” | Latvijas Republikā saņēmusi licenci elektroenerģijas pārvadei. |

Atbilstoši Nacionālās drošības likuma 10.panta pirmās daļas 9.punkta, 22.2 panta septītajā daļā, 28.panta pirmajā daļā, 40.panta pirmajā daļā, 41.panta pirmajā daļā un 42.panta pirmajā daļā noteiktajam, Ministru kabinets pieņem lēmumu:

* par atļauju būtiskas līdzdalības (pieder 10% vai vairāk no balsstiesīgajām kapitāla daļām (akcijām)) vai izšķirošas ietekmes (veido 50% vai vairāk no balsstiesīgajām kapitāla daļām (akcijām)) iegūšanai nacionālajai drošībai nozīmīgā komercsabiedrībā;
* par atļauju uzņēmuma pārejai (īpašuma tiesību pāreja, kā rezultātā cita persona iegūst īpašumā tādu aktīvu no nacionālajai drošībai nozīmīgas komercsabiedrības, kas tiek izmantoti Nacionālās drošības likuma 37.pantā minētās darbības veikšanai);
* par līdzdalības saglabāšanu, ja mainās patiesā labuma guvējs, kam ir tieša vai netieša (pastarpināta) būtiska līdzdalība vai izšķirošā ietekme nacionālajai drošībai nozīmīgā komercsabiedrībā;
* par atļauju kritiskās infrastruktūras nodošanai valdījumā vai īpašumā citai personai.

Saistībā ar nacionālajai drošībai nozīmīgām komercsabiedrībām informatīvā ziņojuma sagatavošanas brīdī Ministru kabinets ir pieņēmis piecus lēmumus, ar kuriem atbilstoši Nacionālās drošības likumam ir atļāvis vai atteicis atļauju iegūt būtisku līdzdalību vai izšķirošu ietekmi nacionālajai drošībai nozīmīgā komercsabiedrībā.

Saskaņā ar Nacionālās drošības likuma 44.panta otro daļu, pieņemot lēmumu šajā nodaļā minētajos gadījumos, Ministru kabinets izvērtē personas tiesību ierobežojumu, tā samērīgumu ar nacionālās drošības interesēm un valsts drošības iestādes atzinumu, kā arī atbilstību tiesiskās paļāvības principam. Savukārt atbilstoši Noteikumu Nr.606 9. un 10.punktam Ekonomikas ministrija saņemto pieteikumu nekavējoties pārsūta valsts drošības iestādēm atzinuma sniegšanai. Valsts drošības iestādes atzinumā norāda, vai atļaujas izsniegšana neapdraud nacionālās drošības intereses. Tā kā Ministru kabineta lēmums par atļaujas izsniegšanu vai atteikums to izsniegt tiek pieņemts vadoties no nacionālās drošības interešu aspekta, kas balstīts uz valsts drošības dienesta sniegtā atzinuma pamata, Regulā minētie dalībvalstu sniegtie komentāri un Komisijas atzinums var saturēt informāciju, kas valsts drošības iestādēm ir būtiska atzinuma sniegšanai.

Atbilstoši Nacionālās drošības likuma 44.panta pirmajai daļai Ministru kabineta lēmums tiek pieņemts mēneša laikā no pieteikuma ar lūgumu atļaut veikt darījumu, kas var ietekmēt nacionālās drošības intereses, saņemšanas dienas. Tomēr minētā norma paredz iespēju lēmuma pieņemšanas termiņu pagarināt līdz četriem mēnešiem. Līdz šim praksē, izvērtējot minēto pieteikumu, ir ievērots minētajā normā noteiktais lēmuma pieņemšanas termiņš, tādēļ saistībā ar Regulā noteiktajām dalībvalsts un Komisijas tiesībām iesniegt komentārus un sniegt atzinumu, un to sniegšanai noteiktos termiņus, Nacionālās drošības likuma 41.panta pirmajā daļā noteiktais viena mēneša lēmuma pieņemšanas termiņš varētu pieaugt.

Noteikumu Nr.606 2. un 3.punktā paredzēta informācija, kas jāiesniedz Ekonomikas ministrijai, lai saņemtu atļauju Nacionālās drošības likuma 40. – 42.pantā paredzētā darījuma veikšanai. Noteikumu Nr.606 4., 5. un 6.punktā reglamentēts iesniedzamās informācijas apjoms gadījumos, kad Ekonomikas ministrijā tiek iesniegts pieteikums Ministru kabineta atļaujas saņemšanai, nododot valdījumā vai īpašumā citai personai kritisko infrastruktūru, iegūstot būtisku līdzdalību vai izšķirošu ietekmi, mainoties patiesajam labuma guvējam un notiekot uzņēmuma pārejai nacionālajai drošībai nozīmīgā komercsabiedrībā. Tādējādi nacionālajā normatīvajā regulējumā ir paredzēts pienākums sniegt informāciju, kas daļēji pārklājas ar Regulā minēto informācijas apjomu. Tomēr normatīvajā regulējumā nav paredzēts komersantam vai ieguvējam iesniegt informāciju, piemēram, par ārvalstu ieguldītāja saimnieciskās darbības rezultātā sniegtajiem pakalpojumiem, piedāvātajiem produktiem un darījumiem, ko tas veic. Tāpat, lai gan ir paredzēts noskaidrot informāciju par patiesā labuma guvēju, tomēr nav paredzēts noskaidrot detalizētu informāciju par finanšu līdzekļu izcelsmi.

1. **Ņemot vērā minēto, lai izpildītu Regulas prasības, nepieciešams veikt turpmāk minētās darbības:**
2. Veikt grozījumus Nacionālās drošības likumā, paredzot Ministru kabinetam deleģējumu izdot Ministru kabineta noteikumus, ar ko noteiktu kontaktpunktu, kas sākot ar 2020.gada 1.oktobri īstenos Regulā paredzētos pasākumus, saņemtās informācijas apstrādes, nosūtīšanas un izvērtēšanas kārtību.
3. Uz Nacionālās drošības likumā veikto grozījumu pamata izstrādāt Ministru kabineta noteikumus, paredzot kontaktpunktu, tā uzdevumus un tiesības, paredzot, ka kontaktpunktam būs jānodrošina informācijas aprite ar citām dalībvalstīm un Komisiju, jāuzkrāj un jāanalizē informācija.
4. Veikt grozījumus Ministru kabineta 2017.gada 3.oktobra noteikumos Nr.606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” precizējot iesniedzamās informācijas apjomu saistībā ar Ministru kabineta atļaujas saņemšanu darījuma īstenošanai, kā arī paredzot no dalībvalstīm saņemtās un Komisijas saņemtās informācijas izvērtēšanas kārtību.

Ekonomikas ministrs Ralfs Nemiro

Vīza:

Valsts sekretāra pienākumu izpildītājs

Valsts sekretāra vietnieks Edmunds Valantis

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

*Agnese Bugaja, 67013176*

*Agnese.Bugaja@em.gov.lv*